**ПРИЕТА Е НОВА НАРЕДБА ЗА ПОДОБРЯВАНЕ НА УСЛОВИЯТА НА ТРУД НА БРЕМЕННИ РАБОТНИЧКИ И НА РАБОТНИЧКИ РОДИЛКИ ИЛИ КЪРМАЧКИ**

**(ДВ, бр. 46 от 23.06.2015 г.)**

С Наредбата се въвеждат изискванията на Директива 92/85/ЕИО на Съвета от 19 октомври 1992 г. за въвеждане на мерки за насърчаване подобряването на безопасността и здравето по време на работа на бременни работнички и на работнички родилки или кърмачки (ОВ L 348 от 28.11.1992 г.) и Директива 2014/27/EC на Европейския парламент и на Съвета от 26 февруари 2014 г. за изменение на директиви 92/58/ЕИО, 92/85/ЕИО, 94/33/ЕО, 98/24/ЕО на Съвета и на Директива 2004/37/ЕО на Европейския парламент и на Съвета, за да се приведат в съответствие с Регламент (ЕО) № 1272/2008 относно класифицирането, етикетирането и опаковането на вещества и смеси (OB L 65/1 от 5.03.2014 г.).

С Наредба № РД-07-4 от 15 юни 2015 г. за подобряване на условията на труд на бременни работнички и на работнички родилки или кърмачки (ДВ, бр. 46 от 23.06.2015 г.) се отменя се Наредба № 7 от 1993 г. за вредните и тежките работи, забранени за извършване от жени (ДВ, бр. 58 от 1993 г.).

С тази наредба се определят изисквания за подобряване на безопасността и здравето при работа на бременни работнички и на работнички родилки или кърмачки. Наредбата се прилага заедно с нормативните актове, отнасящи се до осигуряването на здравословни и безопасни условия на труд, като се спазват по-строгите специфични и/или допълнителни изисквания, когато тя определя такива.

За всяка дейност, при която може да възникне специфичен риск, свързан с въздействието на рискови фактори, процеси или условия на труд, посочени в приложение № 1 към Наредбата, работодателят трябва да определи характера, степента и продължителността на въздействието им върху бременните работнички и работничките родилки или кърмачки с цел да се оцени всеки риск за безопасността или здравето и всеки възможен ефект върху бременността или кърменето; да се планират подходящи мерки за предотвратяване на риска. Рискът за здравето и безопасността на бременните работнички и на работничките родилки или кърмачки се оценява съгласно Наредба № 5 от 1999 г. за реда, начина и периодичността на извършване на оценка на риска (ДВ, бр. 47 от 1999 г.). Работодателят е длъжен да уведоми бременните работнички и работничките родилки или кърмачки, както и тези, които могат да се окажат в такова състояние, за резултатите от оценката на риска и мерките за предотвратяването му.

Когато резултатите от оценката на риска покажат риск за безопасността или здравето на бременните работнички и на работничките родилки или кърмачки или могат да се отразят на тяхната бременност или кърмене, работодателят предприема необходимите мерки за временно приспособяване на условията на труд на работното място и/или работното време за съответната работничка с оглед премахване на риска. Ако приспособяването на условията на труд на работното място и/или на работното време е технически и/или обективно неосъществимо или не е оправдано да се изисква поради основателни причини, работодателят предприема необходимите мерки за преместване на работничката или служителката на друга подходяща работа. Длъжностите и работните места, подходящи за заемане от бременните работнички и работничките родилки или кърмачки, се определят по реда Наредбата за трудоустрояване, приета с ПМС № 72 от 1986 г. (ДВ, бр. 7 от 1987 г.).

Бременните работнички не могат при никакви обстоятелства да бъдат задължавани да изпълняват дейности, за които при оценката на риска са установени рискови фактори и условия на труд, посочени в приложение № 2. Работничките кърмачки не могат при никакви обстоятелства да бъдат задължавани да изпълняват дейности, за които при оценката на риска са установени рискови фактори и условия на труд, посочени в приложение № 3 (чл. 5).

За да се ползват посочените права работничка, извършваща дейност, забранена съгласно чл. 5, забременее или започне да кърми и информира работодателя си за това.

С приемането на новата Наредба се правят изменения и в следните нормативни актове:

- Наредба за изменение и допълнение на Наредба № 6 от 2006 г. за условията и реда за даване на разрешения за работа на лица, ненавършили 18 години (ДВ, бр. 64 от 2006 г.), издадена от МТСП и МЗ;

- Наредба за изменение и допълнение на Наредба № 13 от 2003 г. за защита на работещите от рискове, свързани с експозиция на химични агенти при работа (ДВ, бр. 8 от 2004 г.), издадена от МТСП и МЗ;

- Наредба за изменение и допълнение на Наредба № РД-07/8 от 2008 г. за минималните изисквания за знаци и сигнали за безопасност и/или здраве при работа (ДВ, бр. 3 от 2009 г.), издадена от МТСП и МВР;

- Наредба за изменение и допълнение на Наредба № 10 от 2003 г. за защита на работещите от рискове, свързани с експозиция на канцерогени и мутагени при работа (ДВ, бр. 94 от 2003 г.), издадена от МТСП и МЗ.